CELEX: 32011R0372
Language: sl
Date: 2011-04-15 00:00:00
Title: Izvedbena uredba Komisije (EU) št. 372/2011 z dne 15. aprila 2011 o določitvi količinske omejitve za izvoz izvenkvotnega sladkorja in izvenkvotne izoglukoze do konca tržnega leta 2011/2012

16.4.2011   
            
            
               SL
            
            
               Uradni list Evropske unije
            
            
               L 102/8
            
         IZVEDBENA UREDBA KOMISIJE (EU) št. 372/2011
   z dne 15. aprila 2011
   o določitvi količinske omejitve za izvoz izvenkvotnega sladkorja in izvenkvotne izoglukoze do konca tržnega leta 2011/2012
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 61(1)(d) v povezavi s členom 4 Uredbe,
   ob upoštevanju naslednjega:
   
               (1)
            
            
               V skladu s točko (d) prvega odstavka člena 61 Uredbe (ES) št. 1234/2007 se lahko sladkor ali izoglukoza, katerega proizvodnja presega kvoto iz člena 56 navedene uredbe, izvozi le v okviru količinske omejitve, ki jo je treba določiti.
            
         
               (2)
            
            
               Podrobna izvedbena pravila za izvoz izvenkvotnih količin, zlasti v zvezi z izdajo izvoznih dovoljenj, so določena v Uredbi Komisije (ES) št. 951/2006 (2). Vendar je treba zaradi morebitnih priložnosti na izvoznih trgih določiti količinske omejitve za tržna leta.
            
         
               (3)
            
            
               Za nekatere proizvajalce sladkorja in izoglukoze v Uniji pomeni izvoz iz Unije pomemben del gospodarskih dejavnosti in so izven Unije vzpostavili tradicionalne trge. Izvoz sladkorja in izoglukoze na te trge je lahko gospodarsko uspešen tudi brez odobritve izvoznih nadomestil. Zato je treba za izvoz izvenkvotnega sladkorja in izvenkvotne izoglukoze določiti količinske omejitve, da bodo lahko zadevni proizvajalci EU še naprej oskrbovali svoje tradicionalne trge.
            
         
               (4)
            
            
               Ocenjuje se, da bi začetna določitev količinske omejitve za izvoz izvenkvotnega sladkorja v višini 650 000 ton, v enakovredni količini belega sladkorja, in za izvoz izvenkvotne izoglukoze v višini 50 000 ton suhe snovi za tržno leto 2011/2012 ustrezala tržnemu povpraševanju.
            
         
               (5)
            
            
               Cene sladkorja na svetovnem trgu so bile stalno visoke od oktobra 2010, napovedi cen na svetovnem trgu, ki temeljijo na londonskem in newyorškem terminskem trgu za izmenjavo sladkorja kažejo, da bodo cene na svetovnem trgu ostale visoke skozi leto 2011 in naprej. Zato je težko pripraviti okvirne ocene količin, ki bodo dejansko uvožene v Unijo. Izkušnje, pridobljene v tržnem letu 2010/2011 kažejo, da je treba nekatere količine izvenkvotnega sladkorja sprostiti na notranji trg, da se zagotovi ustrezna oskrba trga Unije. Zato je primerno, da se izvenkvotni izvoz omogoči od 1. januarja 2012, ko bodo na voljo jasnejše informacije o dejanskem stanju oskrbe v Uniji.
            
         
               (6)
            
            
               Izvoz sladkorja iz Unije v nekatere bližnje namembne države in v tretje države, ki proizvodom iz Unije priznavajo preferencialni uvozni režim, je trenutno v posebno ugodnem konkurenčnem položaju. Zaradi odsotnosti ustreznih instrumentov za medsebojno pomoč v boju proti nepravilnostim ter da bi čim bolj zmanjšali tveganje goljufije in preprečili morebitne zlorabe v zvezi s ponovnim uvozom ali ponovnim vnosom izvenkvotnega sladkorja v Unijo, je treba s seznama upravičenih namembnih držav izključiti nekatere bližnje namembne države.
            
         
               (7)
            
            
               Ker se ocenjuje, da je tveganje morebitnih zlorab v zvezi z izoglukozo zaradi narave proizvoda manjše, upravičenih namembnih držav za izvoz izvenkvotne izoglukoze ni treba omejiti.
            
         
               (8)
            
            
               Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   Določitev količinske omejitve za izvoz izvenkvotnega sladkorja
   1.   Za tržno leto 2011/2012, ki traja od 1. oktobra 2011 do 30. septembra 2012, znaša količinska omejitev iz člena 61(1)(d) Uredbe (ES) št. 1234/2007 za izvoz brez nadomestila izvenkvotnega sladkorja, ki spada pod oznako KN 1701 99, 650 000 ton.
   2.   Izvoz v okviru količinske omejitve, določene v odstavku 1, se dovoli za vse namembne države razen naslednjih:
   
               (a)
            
            
               tretjih držav: Andora, Lihtenštajn, Sveti sedež (Vatikanska mestna država), San Marino, Hrvaška, Bosna in Hercegovina, Srbija (3), Črna gora, Albanija in Nekdanja jugoslovanska republika Makedonija;
            
         
               (b)
            
            
               ozemelj držav članic, ki niso del carinskega območja Unije: Ferski otoki, Grenlandija, Heligoland, Ceuta, Melilla, občini Livigno in Campione d'Italia in območja Republike Ciper, v katerih vlada Republike Ciper ne izvaja učinkovitega nadzora;
            
         
               (c)
            
            
               evropskih ozemelj, za zunanje odnose katerih je odgovorna država članica, vendar niso del carinskega območja Unije: Gibraltar.
            
         Člen 2
   Določitev količinske omejitve za izvoz izvenkvotne izoglukoze
   1.   Za tržno leto 2011/2012, ki traja od 1. oktobra 2011 do 30. septembra 2012, znaša količinska omejitev iz člena 61(1)(d) Uredbe (ES) št. 1234/2007 za izvoz brez nadomestila izvenkvotne izoglukoze, ki spada pod oznake KN 1702 40 10, 1702 60 10 in 1702 90 30, 50 000 ton suhe snovi.
   2.   Izvoz proizvodov iz odstavka 1 je dovoljen le, če je skladen s pogoji iz člena 4 Uredbe (ES) št. 951/2006.
   Člen 3
   Začetek veljavnosti
   Ta uredba začne veljati sedmi dan po objavi v Uradnem listu Evropske unije.
   Uporablja se od 1. januarja 2012.
   Veljati preneha 30. septembra 2012.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 15. aprila 2011
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 299, 16.11.2007, str. 1.
   
      (2)  UL L 178, 1.7.2006, str. 24.
   
      (3)  Tudi Kosovo v skladu z Resolucijo Varnostnega sveta Združenih narodov št. 1244 z dne 10. junija 1999.